OB skors bestuurder ná openbare kritiek | Maroela Media
Die Openbare Beskermer (OB), adv. Busisiwe Mkhwebane, het 'n senior bestuurder verbonde aan die OB se Vrystaatse kantoor voorlopig geskors nadat hy haar in die openbaar skerp gekritiseer het.
Die besluit om Hamilton Samuel te skors kom nadat hy Dinsdag 'n "minagtende brief" aan Mkhwebane gestuur het. Die brief het boonop in die openbare domein beland.
Samuel het dit aanvanklik per e-pos aan die OB gestuur en verskeie ander personeellede daarby ingesluit.
"Hy het die brief geskryf en gestuur met die hulp van kantoorhulpbronne, wat 'n gemerkte briefhoof en sy amptelike e-posadres insluit. Hierdeur het hy nie net die werksaamhede van die Openbare Beskermer ontwrig en ander lede opgerui om teen die OB te draai nie, maar ook sy werkgewer se fasiliteite gebruik om sy persoonlike vendetta teen die OB te bevorder en kwessies te hanteer wat niks met sy amptelike pligte te doen het nie," het die OB se kantoor gesê.
In sy brief doen Samuel 'n beroep op Mkhwebane om te bedank, nie net om haar eie onthalwe nie, maar ook dié van die instelling en die hele land, berig African News Agency.
Hy vra die OB ook om haar "tekortkominge en versuim om die instelling te lei te erken".
Regspanne vir die Openbare Beskermer en die president sê mekaar in die hooggeregshof die stryd aan. (Foto: Brenda Masilela/ANA)
Samuel se brief kom kort op die hakke van 'n snydende hooggeregshofuitspraak waarin nóg een van Mkhwebane se verslae ter syde gestel is. In dié geval het die Pretoriase hooggeregshof haar ondersoek na betalings aan pres. Cyril Ramaphosa se CR17-veldtog (om destyds president van die ANC te word), skerp gekap.
Die hof het onder meer bevind Mkhwebane het haar magte oorskry en nie die wetgewing rakende die ondersoek behoorlik verstaan nie.
Mkhwebane se kantoor sê Samuel se skorsing is nie 'n straf nie, maar 'n tussentydse maatreël om te verseker dat 'n ondersoek na sy gedrag ongehinderd gedoen kan word. Hy is met volle voordele geskors.
Samuel is geen vreemdeling vir omstredenheid nie. Hy was voorheen al in die pekel nadat 'n ontevrede lid van die publiek hom in 2011 van aanranding beskuldig het.
Die slagoffer was luidens berigte ontevrede met die uitkoms van 'n klagte wat hy in 2009 ingedien het en dit het tot die onderonsie twee jaar later gelei. Samuel het 'n boete betaal nadat hy aan aanranding skuldig bevind is.
Die klaer het daarna ook 'n siviele eis teen die OB-kantoor ingedien.
Mkhwebane se kantoor sê Samuel sou nou aan 'n tugverhoor daarvoor onderwerp geword het.
"Lede van die publiek wend hulle tot die OB vir hulp wanneer hulle reeds bekommerd is oor 'n klagte teen die staat. Hulle sien die kantoor as 'n veilige hawe. Om dan aangerand te word – en dít deur 'n senior bestuurder – en vir die hof om die aanranding met 'n skuldigbevinding te bevestig, kan bloot nie geduld word nie.